徐照
题陈待制湖楼
天游观妙化，人世事皆轻。
沆瀣藏仙境，津涯截海城。
一身潜汗漫，品类仰高明。
有道行藏小，无心视听精。
上疑灵蜃吐，下觉巨鳌擎。
雨气西帘入，月华东槛生。
山临左辅近，湖自会昌成。
风起僧钟直，村回野艇横。
莲枯收绣段，松静发琴声。
濠濮观鱼鸟，潇湘欠药蘅。
一层休更上，百尺有谁评。
昏日寒峰淡，残星远笛鸣。
醉如元亮兴，归引仲宣情。
阆苑琼为贵，黄州竹过清。
郡图添圣迹，画轴记新营。
奏乐渔人听，投车坐客盈。
八篇移古咏，四字立嘉名。
未必终成隐，清朝待秉衡。